Fikk klemt inn åtte seter i denne «småbilen»
Hyundai er også på plass på bilutstillingen i New Delhi. Her viser de Hexa Space Concept, en kompakt flerbruksbil med inntil åtte seter for første gang. Hyundai ønsker å demonstrere at man kan få plass til mye på en liten flate. Hexa Space deler plattform med den kompakt Hyundai i20, og ytre mål er 430 x 182 x 165 centimeter over en akselavstand på 275 centimeter. Likevel har de fått klemt inn åtte seter i konseptet.Hexa Space bygger på Hyundais moderne designspråk, «Fluidic Sculpture», med myke former og karakteristiske sidepaneler. Den sekskantede grillen er opprinnelsen til Hexa-betegnelsen - hexa betyr seks på gresk. Og hexa-temaet finner vi igjen også i interiøret som har åtte slanke seter med sekskantet mønster som passer sammen som brikkene i et puslespill og maksimerer den innvendige plassen. Hexa Space har unge urbane familier som målgruppe, mennesker som lever et aktivt liv i raskt voksende økonomier, og som trenger en bil som dekker forskjellige behov. Det er disse Hyundai ønsker å tiltrekke med sin unike setedesign.Setene kan konfigureres på forskjellige vis. Første og andre seterad har tre seter, der midtsetet er trukket noe tilbake og kan foldes sammen. Andre seterad kan foldes sammen for å skape en limousine med god benplass, mens tredje rad klappes sammen når man trenger maks bagasjeplass. Syv seter kan slås sammen når man skal frakte store gjenstander, og alle åtte setene kan legges flatt for camping. For å lette adkomsten til baksetene er Hexa Space utstyrt med store skyvedører.Slik den står i New Delhi har konseptet en Kappa 1,2-liters turbo GDI-motor koblet til en sekstrinns manuell girkasse. Hyundai kunne trenge en kompakt flerbruksbil i sortimentet som erstatning for den utgåtte Trajet, så det kan meget godt dukke opp en produksjonsbil basert på dette konseptet ikke altfor langt inn i fremtiden
Åtteseteren fra Hyundai er bygget på samme plattform som småbilen Hyundai i20.